Diari Oficial de la Generalitat Valenciana


Sumari del DOGV 9759, del 04-01-2024 (2023/13564)

RESOLUCIÓ de 2 de gener de 2024, de la presidenta del Consell Valencià de Cultura, per la que es convoquen el concurs literari i el concurs de dibuix «Els drets humans davant els reptes del món actual».
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9759

Data del DOGV
:   04-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/13383


Data del document
:   02-01-2024

Organisme emissor
:   Consell Valencià de Cultura

Tipus de document
:   Resolució

Descriptors 

:   * Consell Valencià de Cultura

RESOLUCIÓ de 2 de gener de 2024, de la presidenta del Consell Valencià de Cultura, per la que es convoquen el concurs literari i el concurs de dibuix «Els drets humans davant els reptes del món actual». [2023/13641]  
PREÀMBUL  
  
El 10 de desembre de l'any 1948 fou proclamada en París per l'Assemblea General de les Nacions Unides la Declaració Universal dels Drets Humans. El 10 de desembre de l'any 2023 s'han complit setanta-cinc anys d'un document històric i necessari mitjançant el qual quedaven plasmats els drets inalienables de totes les persones, independentment de la seua raça, color, religió, sexe, opinió personal o de qualsevol altra índole, origen nacional o social, posició econòmica, naixement o condició. Transcorreguts setanta-cinc anys de la Declaració i amb els drets humans reconeguts que no sempre garantits, el món actual és un altre. Les migracions, l'emergència climàtica, la violència de gènere, la distribució de la riquesa, les xarxes socials, l'ús i l'abús d'internet, l'escletxa digital, la intel·ligència artificial entre altres, caracteritzen el món contemporani inserit en una societat cada vegada més complexa i canviant, la joventut de la qual ha d'estar en permanent treball per assolir un món més just, igualitari i transformador.  
  
D'altra banda, la Declaració Universal dels Drets Humans determina com a ideal comú que tots els individus i institucions promoguen, mitjançant l'ensenyament i l'educació, el respecte dels drets i llibertats, a més d'assegurar mesures progressives de caràcter nacional i internacional per al seu reconeixement, amb una aplicació universal i efectiva entre els pobles dels estats membres i els territoris sota la seua jurisdicció. L'ensenyament escolar és el lloc per excel·lència per a la formació en el respecte als drets humans, i educar per a valorar-los.  
  
  
València, 2 de gener de 2024.- La presidenta: Dolors Pedrós Company.  
  
  
ANNEX I  
Bases per a la concessió dels premis del concurs literari i del concurs de dibuix: «Els drets humans davant els reptes del món actual».  
  
  
Bases generals  
1) Podrà participar-hi l'alumnat dels centres públics, concertats i privats de la Comunitat Valenciana, que estiga cursant estudis d'ESO, FP o Batxillerat.  
2) Els centres docents reuniran tots els treballs presentats pel seu alumnat i els enviaran, abans del 15 de març de 2024, juntament amb el full de participació (https://cvc.gva.es/concurs-escolar/) a la següent adreça:  
  
CONSELL VALENCIÀ DE CULTURA  
Per al concurs «Els drets humans davant els reptes del món actual»  
  
Palau de Forcalló  
C/ Museu, 3  
46707-VALÈNCIA  
  
No s'admetran enviaments per correu electrònic.  
3) Un jurat, nomenat pel Consell Valencià de Cultura, seleccionarà tres treballs per cada curs d'ESO i de Batxillerat-FP, tant en la modalitat literària com en la de dibuix.  
4) Els treballs premiats, i també els que el jurat considere especialment, passaran a ser propietat del Consell Valencià de Cultura, el qual podrà publicar-los i exposar-los, amb menció expressa del nom dels seus autors i autores i dels centres als quals pertanyen. El Consell Valencià de Cultura promourà la difusió de les obres premiades.  
5) A l'autor o autora de cada treball premiat amb el primer, segon i tercer premi se li concedirà cinc-cents euros (500,00 €), quatre-cents euros (400,00 €) i tres-cents euros (300,00 €) respectivament, una medalla commemorativa i un diploma del Consell Valencià de Cultura.  
  
L'import dels premis estarà subjecte a la retenció de l'Impost sobre la Renda de les Persones Físiques (IRPF) que determina la Llei, i es formalitzarà mitjançant transferència bancària en un únic pagament.  
El jurat podrà atorgar accèssits, sense dotació econòmica, a les obres que per la seua qualitat siguen mereixedores d'aquesta distinció.  
6) Als quatre centres docents que hagen aconseguit el nombre més gran d'alumnat seleccionat, dos per nivell i dos per especialitat (ESO literari, ESO dibuix, Batxillerat-FP literari i Batxillerat-FP dibuix), se'ls premiarà amb dos mil quatre-cents euros (2.400,00 €), una medalla commemorativa i un diploma del Consell Valencià de Cultura.  
  
En cas d'alumnat o centres premiats, el centre enviarà al Consell Valencià de Cultura la documentació necessària per poder fer efectius els premis.  
7) Els centres docents podran iniciar el procés de realització i enviament dels treballs des del moment de la publicació de la convocatòria. Com s'indica en la base 2, la data límit de recepció dels treballs en la seu del Consell Valencià de Cultura és el 15 de març de 2024.  
  
8) El veredicte del concurs es farà públic en el transcurs d'un acte a la seu del Consell Valencià de Cultura, en el qual es procedirà al lliurament dels premis. L'acte tindrà lloc el 13 de juny de 2024. El Consell Valencià de Cultura es reserva la possibilitat de modificar-ne la data.  
  
9) Els treballs no premiats podran ser retirats transcorreguts tres mesos des de l'acte de lliurament dels premis.  
10) La participació en el concurs implica el coneixement i l'acceptació íntegra de les bases.  
11) D'acord amb la Llei orgànica 3/2018 de protecció de dades personals i garantia dels drets digitals, els informem que el responsable del tractament de les dades personals que es demanen per la seua participació en el concurs és el Consell Valencià de Cultura. La finalitat del tractament és gestionar la seua participació en el concurs i donar publicitat als guanyadors i a les guanyadores i a l'acte de lliurament de premis.  
  
L'informem que la participació de les persones premiades i dels i de les representants dels centres que també resulten premiats en l'acte podrà ser gravada en vídeo i difosa en qualsevol dels mitjans audiovisuals i/o espais web del Consell Valencià de Cultura o d'altres mitjans de comunicació. En conseqüència, és possible que la imatge dels i de les participants siga captada, gravada i/o reproduïda de manera accessòria a l'activitat principal.  
Si l'activitat s'emetera en directe a través de qualsevol mitjà, la seua mera presència en la sala suposa que la persona interessada necessàriament en consent la captació, reproducció i/o emissió. En els altres casos podrà oposar-se a l'ús posterior de les seues imatges indicant-ho en el moment de la seua intervenció.  
La legitimació per al tractament de les dades personals és el consentiment de la persona interessada o dels seus o de les seues representants en inscriure's, acceptar la política de privacitat i les bases del concurs. Les dades personals que es demanen no se cediran a tercers.  
Qualsevol persona interessada podrà, en qualsevol moment, exercir els seus drets d'accés, rectificació, supressió, limitació o oposició al tractament de les seues dades, inclòs el dret a retirar el seu consentiment prestat, per mitjà d'una instància que podrà sol·licitar a la persona responsable del tractament. Pot presentar una reclamació davant de l'Agència de protecció de dades en el cas que no s'haja atés l'exercici dels seus drets.  
Pot consultar informació addicional i detallada sobre el tractament de les seues dades en www.cvc.gva.es  
12) Una vegada comunicada al centre docent la relació de l'alumnat i centres premiats, aquests hauran de retornar el document, que els enviarà el CVC, amb la informació relativa al tractament de les dades personals i el consentiment exprés de les persones interessades o dels pares/mares tutors/tutores per a  la captura i tractament de la seua imatge i, si és el cas, la veu, durant la participació o presència en aquest concurs, així com la seua difusió a través de la web del CVC, de les seues xarxes socials i dels mitjans de comunicació.  
Els i les participants (en el cas que siguen menors de 14 anys, els pares/mares, representants legals o tutors/tutores) i els i les representants dels centres docents respondran, en tot cas, de la veracitat de les dades facilitades, i el CVC es reservarà el dret d'excloure de la participació en aquest concurs a qualsevol alumne/alumna i/o representant de centre docent que haja facilitat dades falses o inexactes, sense perjuí de la resta d'accions que siguen procedents en dret.  
  
Bases del concurs literari  
1) Els textos presentats hauran de ser inèdits. Hauran d'estar escrits en qualsevol dels dos idiomes oficials de la Comunitat Valenciana, i tractaran el tema «Els drets humans davant els reptes del món actual» des de l'òptica de l'autor/autora.  
2) L'alumnat presentarà un sol text, en el gènere literari que preferisca: narrativa, poesia, assaig, etc., amb la condició que no excedisca de set (7) folis.  
3) En cada text ha de constar, en lloc ben visible, el nom de l'autor o autora, el curs i el nivell als quals pertany, i el centre docent.  
  
Bases del concurs de dibuix  
1) Les obres presentades hauran de ser originals i inèdites, i tractaran el tema «Els drets humans davant els reptes del món actual» des de l'òptica de l'autor/autora.  
2) L'alumnat presentarà una sola obra, en format A-4 i suport Guarro-Geler o semblant. Les obres, dibuixos, històries gràfiques i còmics, podran presentar-se en color o en blanc i negre, i en qualsevol tècnica.  
  
3) Cada obra portarà un lema. En l'angle superior dret de la part posterior de l'obra es faran constar en lletres majúscules el nom de l'autor o autora, el curs i el nivell als quals pertany, i el centre docent.  
  
4) Tenint en compte la possibilitat que les obres d'interés siguen publicades, convé no utilitzar tintes plata, or i altres que no estiguen dins de la gamma normalitzada.  
5) El Consell Valencià de Cultura considerarà la possibilitat de triar una de les obres premiades, independentment del nivell al qual corresponga, i publicar-la en cartells o en fullets. En tal cas, en el cartell o fullet constaran les dades de l'alumne/alumna i del centre escolar al qual pertany.